Fiskerne kan lugte penge

Det er ikke mere end en måned siden, at Eva Kjer Hansen startede en forsøgsordning, hvor erhvervsfiskere kunne samle østers ved håndkraft. Men fordi fiskerne ikke finder det økonomisk rentabelt, vil fiskeriministeren altså se på, om man kan tillade at skrabe havbunden.

- Så begynder det at blive interessant. For det ville give mulighed for at fiske så mange, at man kan begynde at tjene penge, siger formanden for Sydvestjysk Fiskeriforening Jesper Juul Larsen.

© Scanpix Stillehavsøsters Stillehavsøstersen stammer fra Stillehavet ved Japan og Sydøstasien.

Den er indført til store dele af verden til opdræt og akvakultur, men har senere spredt sig i naturen.

Den er fundet første gang i Vadehavet i 1996 nord for Esbjerg havn.

I dag er stillehavsøsters almindelige i Vadehavet og kan findes i dele af Limfjorden, Isefjord og Horsens fjord.

Arten spredes bl.a. via havstrømme, ballastvand i skibe og siddende på skibsskrog.

Stillehavsøsters kan kendes på de meget foldede og skarpe skaller.

Stillehavsøsters har en evne til at danne rev, som gør, at den kan udkonkurrere andre arter - heriblandt blåmuslinger. Kilde: Miljø- og Fødevareministeriet

Og det er det, der skal til, siger Eva Kjer Hansen.

- Hvis vi ikke gør en indsats for at få den fjernet fra Vadehavet, kan den fortrænge andet liv på havbunden. Så det bedste, vi kan gøre for at fjerne den, er vel i virkeligheden at spise den.

Vanskeligt at bekæmpe invasiv art

Men Klaus Melby mener ikke, at det vil nytte noget overhovedet.

- Det er utrolig vanskeligt at bekæmpe en invasiv art, og jeg synes, at det er blåøjet at tro, at man kan få dem væk ved fiskeri.

I stedet mener han, at man bør satse på at tiltrække flere turister og tillade en mere skånsom form for fiskeri.

Det er utrolig vanskeligt at bekæmpe en invasiv art, og jeg synes, at det er blåøjet at tro, at man kan få dem væk ved fiskeri. Klaus Melby, leder af Vadehavscentret

- I en tid, hvor Danmark bliver mere og mere bæredygtigt, kunne man opfordre til, at det skulle være ved håndopsamling for ikke at gøre skade på naturen.

Afgørende ikke at skade havbunden

Vadehavet er på Unescos Verdensarvsliste og er også et Natura 2000-område. Dermed er Vadehavet stærkt beskyttet. Eva Kjer Hansen vil derfor heller ikke tillade fiskeri for enhver pris.

- Vi er ved at se på, hvilke redskaber der findes, så vi undgår at ødelægge havbunden. Vi skal være sikre på, at det ikke har en skadelig effekt på havbunden. Det er helt afgørende for en tilladelse.

Eva Kjer Hansen vil nu have lavet en miljøkonsekvensvurdering, der skal slå fast, om det er muligt at give fiskerne lov til at skrabe havbunden uden at skade miljøet.